Ալուշտայի ակվարիում

Ալուշտայի ակվարիում (), քաղցրահամ ջրերի և ծովային ձկների մեծ հավաքածուով ակվարիում Ղրիմի Ալուշտա քաղաքում։

Պատմություն 
2003 թվականին Ալուշտայում մի խումբ երիտասարդ մասնագետ ձկնաբաններ Վիկտոր Ժիլենկոյի գլխավորությամբ ստեղծեցին ձկների առաջին ցուցահանդեսը։ Սկզբում դա Սև և Ազովի ծովերի ձկներով ընդամենը մեկ սրահ էր։

Սակայն արդեն 2005 թվականին այն իրավունք նվաճեց կոչվելու Ղրիմի Հարավային ափի ամենամեծ ակվարիումը։ Իսկ 2007 թվականին ակվարիումը հավաքեց ամենամեծ ցուցադրական հավաքածուն Ուկրաինայում։ 2008 թվականին ցուցադրությունը լրացրեց և սկսեց զարդարել ծովախեցիների և բուստերի հավաքածուն ամբողջ աշխարհից։

Ներկայում տրոլեյբուսային դրամարկղերի շենքի անմիջապես տակը գտնվում է ստորջրյա թագավորություն, որում բնակվում են ավելի քան 250 տարբեր տեսակի ձկներ աշխարհի բոլոր անկյուններից, ինչպես նաև 3 տեսակի կոկորդիլոս, 5 տեսակի ծովախեցգետին և 8 տեսակի կրիա։

Ցուցասրահներ 
Ալուշտայի ակվարիումը բաղկացած է ջրային բնակիչներով 4 ցուցասրահից և խեցիների ու բուստերի ցուցադրությունից։ Առաջին ցուցասրահը նման է ստորջրյա քարանձավի, որտեղ ապրում են երկու ծովերի` Սև և Ազովի զանազան բնակիչները։ Այստեղ կարելի է տեսնել ծովաձի, ծովային շուն, ծովային կով (կամ բծավոր աստղահմա), ծովային վիշապիկ, ծովային կատու (կամ ցցապոչ-կատվաձուկ) և շատ ուրիշներ։

Երկրորդ և երրորդ ցուցասրահներում հավաքված են քաղցրահամ ջրերի ձկներն ամբողջ աշխարհից։ Այստեղ կարելի է տեսնել և՛ արյունռուշտ նատերերա պիրանիաներ, և՛ քաղցրահամ ջրերի աշխարհի խոշորագույն ձուկը` ապարաիմա գիգասը, որի երկարությունը հասնում է ավելի քան 3 մետրի, և՛ մոլորակի ամենաշատ ատամներ ունեցող ձուկը` հիդրոսինուս վիտատուսը, և՛ քաղցրահամ մուրենա։ Ցուցասրահներում ներկայացված տեսակների մեծ մասը գրանցված է Կարմիր գրքում։ Նշվածներից բացի, այստեղ ցուցադրված են կոկորդիլոսներ, որոնցից առավել ագրեսիվը կուբայականն է, կրիաներ, որոնք ապրում են մինչև 250 տարի, ինչպես նաև մեր մոլորակի բազմաթիվ այլ բնակիչներ։

4-րդ ցուցասրահում ներկայացված են Կարմիր ծովի և Հնդկական և Խաղաղ օվկիանոսի ավազանի ձկները։ Այստեղ ցուցադրված են վտանգավոր թևավոր ձուկը, կպչան ձուկը, որը, շնորհիվ գլխին ունեցած ծծիչի, կարող է ճամփորդել շնաձկների և ծովային կրիաների հետ, երկչոտ balistidae ձուկը, որը բուստ է կրծում, սարդերի հնագույն ծովային ազգականը` կարիբյան թրագին, որը ոտքերով քայլում է ծովի հատակին, իսկ լողում է փորը դեպի վեր, ծովային աստղեր և ծովոզնիներ։

2015 թվականին Ալուշտայի ակվարիումում բացվել է ևս մեկ ցուցասրահ` «Ջունգլիի աշխարհը»։ Այն զբաղեցնում է շենքի երկրորդ հարկը, անմիջապես ակվարիումի վերևում, և այնտեղ ցուցադրված են վայրի բնության ներկայացուցիչներ` կապիկներ, երկարառունգներ, ջրարջեր և շատ թռչուններ։

Պատկերասրահ

Ծանոթագրություններ

Արտաքին հղումներ 
 Ալուշտայի ակվարիումի կայքը 

Ալուշտայի շենքեր և կառույցներ
2003 հիմնադրումներ